Христо Смирненски
Зрелища и хляб

chitanka.info

Зрелища и хляб[0]

Видяхме зрелища безчет

с юмруци, чаши и шишета

и може смело да се смета,

че сред общинския съвет

спектакла просто бе вълшебен.

Сега пред столичния кмет,

изтегнат в гумена карета,

и пажовете му в съвета

положен е на дневен ред

въпроса втор — въпрос безхлебен.

А работата и на вид

престана вече да е лека

и днеска не десница мека,

а твърд юмрук, юнашки свит,

за тази напаст е потребен.

Че изгладнеем ли съвсем —

ще хукнем всички към съвета

и като почнеме от кмета,

безмилостно ще изядем

и сетния чиновник дребен.

[0] Публикация: Българан. Седмично хумористично списание. София, г. VI, бр. 45 от [5 ноември 1921] г., с подпис: Столичанин. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.